标题：891年
中国纪年
891年，唐昭宗圣穆景文孝皇帝大顺二年
历史大事
杨行密败孙儒兵
大顺二年（891）正月，孙儒乘胜尽举本部兵渡江，自润州转战而南，杨行密部将田君、安仁义等屡败，城戍皆望风奔溃，儒将李从立进至宣州（今安徽宣城）东溪，行密未及守备，众心危惧。行密遣五百人屯宛溪之西，来回往返为疑兵，从立以为敌大军至，急引去。孙儒前军至溧水（今安徽），行密派都指挥使李神福拒战，先退以示怯，趁儒军松懈不设备时夜袭，俘斩千人。
西川罢兵
大顺二年（891）二月，朝廷以韦昭度帅诸道兵十余万讨陈敬瑄、田令孜，三年不能克，官军馈运不继，议欲息兵。三月二十五日，诏复敬瑄官爵，令顾彦朗率本部兵归梓州（今四川三台），王建率本部兵归邛州（今四川邛崃）。
王建取成都，尽占西川
成都被围已久，因乏食而饿殍狼藉，陈敬瑄、田令孜施酷刑以镇定人心。王建见罢兵制书，不肯撤围。大顺二年（89D四月，建送韦昭度回朝。韦昭度以行营招讨使印节授王建。建于是急攻成都，又用反间计，使城内上下离心。时西川辖境州县已皆为王建所取，八月二十四日夜，田令孜携西川印节诣王建营投降。二十五日，陈敬瑄开门迎建入城。建自称西川留后，十月，自任节度使，废永平军。王建对田令孜、陈敬瑄以礼相待，其部将有才干者皆加选用，建谦恭俭素，留心政事，容纳直言，欲图霸业。
李克用取云州
大顺二年（891）四月，李克用大举进攻赫连铎，先败其兵，进围云州（今山西大同）。七月，赫连铎食尽，奔吐谷浑部，后归于幽州（今北京）。李克用表大将石善友为大同防御使。
东川易帅
大顺二年（891）九月，东川节度使顾彦朗卒，军中推其弟彦晖知留后，十二月，诏命为节度使。顾彦朗，丰州（今内蒙五原南）人，先与弟彦晖并为天德军小校，参加围剿黄巢农民军，复京师，累迁右卫大将军。僖宗光启（885－888）中拜东川节度使、同中书门下平章事。
诏禁军讨杨复恭
左神策军中尉杨复恭专制朝政，诸假子皆为节度使、刺史，又养宦官子六百人皆为监军。李顺节既宠贵，与复恭争权，尽以复恭阴事告昭宗。大顺二年（891）八月，诏出复恭为凤翔监军，复恭称疾求致仕。九月八日，昭宗同意复恭致仕，复恭派人刺杀宣诏使者。十月，昭宗命李顺节率禁军攻复恭宅第，复恭奔兴元（今陕西汉中），依其假子山南西道节度使杨守亮等，举兵拒朝廷。
李克用掠成德
大顺二年（891）十月，李克用攻成德（今河北正定）节度使王镕，斩获万计。卢龙节度使李匡威引幽州（今北京）兵赴救，克用大掠而还，屯军邢州（今河北邢台）。
朱全忠与二朱（瑄、瑾）互攻
大顺二年（891）十一月，天平（驻治郓城）节度使朱瑄所属曹州都将郭铢杀刺史郭词，降于朱全忠；泰宁（驻治兖州）节度使朱瑾率兵万余人攻朱全忠所属单州（今山东单县）。十二月，朱全忠遣将丁会、张归霸战于金乡（今山东），大破泰宁军，瑾单骑走免。
杨守亮攻东川、金州
大顺二年（891）十二月，朝廷册顾彦晖为东川节度使，遣使者赐旌节，山南西道节度使杨守亮夺之，并发兵攻梓州（今四川三台）。彦晖向王建求救，建军来援，守亮军退走。守亮又欲自金（今陕西安康）、商（今陕西商县）袭京师，昭信防御使冯行袭引兵逆击，大破守亮军。
福建易帅
大顺二年（891）末，福建观察使陈岩疾病，遣使召泉州刺史王潮，欲授以军政，未至而岩卒。岩妻弟都将范晖唆使将士推己为留后，发兵拒潮。 
宰相张浚、孔纬遭贬
宰相张浚、孔纬力主讨伐李克用，及兵败，大顺二年（891）正月九日，诏削二人宰相职，贬孔纬为荆南节度使，张浚为鄂岳观察使。以翰林学士承旨崔昭纬和御史中丞徐彦若同平章事。宦官首领杨复恭与孔纬有隙，使人劫纬于路，盗其资装，斩其旌旗，纬仅以身免。李克用复上表追责张、孔二人罪。诏再贬孔纬均州刺史、张浚连州刺史。复李克用官爵，使归晋阳（今太原）。二月，加李克用中书令，再贬张浚绣州司户。
王师范任平卢节度使
王师范遣卢弘击棣州刺史张蟾，弘以师范年少（十六岁），不服调遣，引兵还攻师范，师范诱杀之。师范乃慰谕士卒，厚赏部下，自率兵以攻棣州（今山东惠民东南），执斩张蟾。朝廷所命平卢节度使崔安潜逃归京师。诏以师范为平卢节度使。王师范和谨好学，对治民官县令尤为恭敬，自称”百姓王师范”，迎而拜之，曰：”如敬桑梓，所以教子孙不忘本也。”
朱全忠为孔纬、张浚讼冤
宰相张浚、孔纬贬谪远外，张浚行至蓝田（今陕西），逃奔华州（今陕西华县）依韩建，与孔纬密求救于朱全忠。大顺二年（891）三月，全忠上表为纬、浚二人讼冤。朝廷不得已，并听自便。孔纬行至商州（今陕西商县）而还，与张浚皆寄寓华州。
朱瑄斩安知建
河东将邢洺节度使安知建潜通朱全忠，李克用表以李存孝代之。知建逃奔青州（今山东益都），朝廷任为神武统军。知建率麾下三千人欲归京师，大顺二年（891）三月，过郓州（今山东东平西北）。时朱瑄正与朱全忠交恶，与李克用和睦，乃伏兵河上，斩安知建，传首晋阳（今山西太原）。
孙儒焚扬州渡江，杨行密再据淮南
大顺二年（891）四月，杨行密遣刘威等将兵三万击孙儒于黄池（今安徽当涂境内），威等大败。孙儒驻军黄池，五月，大水冲没诸营，乃还扬州，使其将康暀据和州，安景思据滁州。杨行密遣其将李神福攻和、滁，康暀降，安景思走。七月，朱全忠遣使与杨行密约共攻孙儒。儒自恃兵强，欲先灭行密，后敌全忠，移牒藩镇，数行密、全忠之罪。于是悉焚扬州庐舍，尽驱丁壮及妇女渡江，杀老弱以充食。杨行密命将复入扬州，灭余火，赈饥民。十二月，孙儒焚掠苏、常、引兵逼宣州（今安徽宣城），屡破行密之兵，旌旗辎重亘百余里。时钱谬复据苏州，行密求救于谬，谬以兵食相助。
李顺节被杀
天威都将李顺节恃宠骄横，出入常以兵自随。神策军左、右中尉刘景宣、西门君遂深为厌恶，告昭宗请除隐患。大顺二年（891）十二月十二日，景宣、君遂以诏召顺节入银台门内，斩其首。百官表贺。明年（892）四月，西门君遂又杀党于顺节之天威军使贾德晟，天威军千余骑奔凤翔李茂贞。李顺节即杨守立。龙纪元年（889）昭宗赐名李顺节，加平章事衔以示宠。顺节遂归心昭宗，领兵攻杨复恭宅第，然终以骄横被杀。
仰山慧寂禅师卒
大顺二年（891），佛教沩仰宗仰山慧寂禅师卒。慧寂（814－891），韶州（今广东韶关）人，俗姓叶。年十五欲出家，父母不许，哀恳良久，并断两指以明其志。十七岁时依南华寺通禅师剃落。未俟登具，即出游方。初谒耽源，已悟玄旨，继参沩山，遂登堂奥。依住十五年，出世王莽山，迁袁州（今江西宜春）仰山，学徒臻萃，盛冠一方。后复迁观音，接机利物，为世楷模。大顺二年卒于韶州东平山，寿七十七。
通鉴记载
昭宗圣穆景文孝皇帝上之上大顺二年（辛亥，公元八九一年） 
春，正月，罗弘信军于内黄。丙辰，朱全忠击之，五战皆捷，到永定桥，斩首万馀级。弘信惧，遣使厚币请和。全忠命止焚掠，归其俘，还军河上。魏博自是服于汴。 
庚申，制以太保、门下侍郎、同平章事孔纬为荆南节度使，中书侍郎、同平章事张浚为鄂岳观察使。以翰林学士承旨、兵部侍郎崔昭纬同平章事，御史中丞徐彦若为户部侍郎、同平章事，昭纬，慎由从子；彦若，商之子也。杨复恭使人劫孔纬于长乐坡，斩其旌节，资装俱尽，纬仅能自免。李克用复遣使上表曰：“张浚以陛下万代之业，邀自己一时之功，知臣与朱温深仇，私相连结。臣今身无官爵，名是罪人，不敢归陛下籓方，且欲于河中寄寓，进退行止，伏俟指麾。”诏再贬孔纬均州刺史，张浚连州刺史。赐克用诏，悉复其官爵，使归晋阳。孙儒尽举淮、蔡之兵济江，癸酉，自润州转战而南，田頵、安仁义屡败退，杨行密城戍皆望风奔溃。儒将李从立奄至宣州东溪，行密守备尚未固，众心危惧，夜，使其将合肥台濛将五百人屯溪西；濛使士卒传呼，往返数四，从立以为大众继至，遽引去。儒前军至溧水，行密使都指挥使李神福拒之。神福阳退以示怯，儒军不设备，神福夜帅精兵袭之，俘斩千人。 
二月，加李克用守中书令，复李罕之官爵；再贬张浚绣州司户。 
韦昭度将诸道兵十馀万讨陈敬瑄，三年不能克，馈运不继，朝议欲息兵。三月，乙亥，制复敬瑄官爵，令顾彦朗、王建各帅众归镇。 
王师范遣都指挥使卢弘击攻棣州刺史张蟾，弘引兵还攻师池，师范使人以重赂迎之，曰：“师范童騃，不堪重任，愿得避位，使保首领，公之仁也。”弘以师范年少，信之，不设备。师范密谓小校安丘刘鄩曰：“汝能杀弘，吾以汝为大将。”弘入城，师范伏甲而享之，鄩杀弘于座及其党数人。师范慰谕士卒，厚赏重誓，自将以攻棣州，执张蟾，斩之。崔安潜逃归京师。师范以鄩为马步副都指挥使。诏以师范为平卢节度使。师范和谨好学，每本县令到官，师范辄备仪卫往谒之；令不敢当，师范命客将挟持，令坐于听事，自称“百姓王师范”，拜之于庭。僚佐或谏，师范曰：“吾敬桑梓，所以教子孙不忘本也。” 
张浚至蓝田，逃奔华州依韩建，与孔纬密求救于朱全忠。全忠上表为纬、浚讼冤，朝廷不得已，并听自便。纬至商州而还，亦寓居华州。 
邢洺节度使安知建潜通朱全忠，李克用表以李存孝代之。知建惧，奔青州，朝廷以知建为神武统军。知建帅麾下三千人将诣京师，过郓州。朱瑄与克用方睦，伏兵河上，斩之，传首晋阳。 
夏，四月，有彗星见于三台，东行入太微，长十丈馀。甲申，赦天下。 
成都城中乏食，弃儿满路。民有潜入行营贩米入城者，逻者得之，以白韦昭度，昭度曰：“满城饥甚，忍不救之！”释勿问。亦有白陈敬瑄者，敬瑄曰：“吾恨无术以救饿者，彼能如是，勿禁也。”由是贩者浸多，然所致不过斗升，截筒，径寸半，深五分，量米而鬻之，每筒百馀钱，饿殍狼籍。军民强弱相陵，将吏斩之不能禁；乃更为酷法，或断腰，或斜劈，死者相继而为者不止。人耳目既熟，不以为惧。吏民日窘，多谋出降，敬瑄悉捕其族党杀之，惨毒备至。内外都指挥使、眉州刺史成都徐耕，性仁恕，所全活数千人。田令孜曰：“公掌生杀而不刑一人，有异志邪？”耕惧，夜，取俘囚戮于市。 
王建见罢兵制书，曰：“大功垂成，奈何弃之！”谋于周庠，庠劝建请韦公还朝，独攻成都，克而有之。建表称：“陈敬瑄、田令孜罪不可赦，愿毕命以图成功。”昭度无如之何，由是未能东还。建说昭度曰：“今关东籓镇迭相吞噬，此腹心之疾也，相公宜早归庙堂，与天子谋之。敬瑄，疥癣耳，当以日月制之，责建，可办也！”昭度犹豫未决。庚子，建阴令东川将唐友通等擒昭度亲吏骆保于行府门，脔食之，云其盗军粮。昭度大惧，遽称疾，以印节授建，牒建知三使留后兼行营招讨使，即日东还。建送至新都，跪觞马前，泣拜而别。昭度甫出剑门，即以兵守之，不复内东军。昭度至京师，除东都留守。建急攻成都，环城烽堑亘五十里。有狗屠王鹞，请诈得罪亡入城说之，使上下离心，建遣之。鹞入见陈敬瑄、田令孜，则言“建兵疲食尽，将遁矣”，出则鬻茶于市，阴为吏民称建英武，兵势强盛；由是敬瑄等懈于守备而众心危惧。建又遣其将京兆郑渥诈降以觇之，敬瑄以为将，使乘城，既而复以诈得归。建由是悉知城中虚实，以渥为亲从都指挥使，更姓名曰王宗渥。 
以武安节度使周岳为岭南西道节度使。 
李克用大举击赫连铎，败其兵于河上，进围云州。 
杨行密遣其将刘威、朱延寿将兵三万击孙儒于黄池，威等大败。延寿，舒城人也。孙儒军于黄池，五月，大水，诸营皆没，乃还扬州，使其将康暀据和州，安景思据滁州。 
丙午，立皇子祐为德王。 
杨行密遣其将李神福攻和、滁，康暀降，安景思走。 
秋，七月，李克用急攻云州，赫连铎食尽，奔吐谷浑部，既而归于幽州。克用表大将石善友为大同防御使。 
朱全忠遣使与杨行密约共攻孙儒。儒恃其兵强，欲先灭行密，后敌全忠，移牒籓镇，数行密、全忠之罪，且曰：“俟平宣、汴，当引兵入朝，除君侧之恶。”于是悉焚扬州庐舍，尽驱丁壮及妇女渡江，杀老弱以充食。行密将张训、李德诚潜入扬州，灭馀火，得谷数十万斛以赈饥民。泗州刺史张谏贷数万斛以给军，训以行密之命馈之，谏由是德行密。 
邢洺节度使李存孝劝李克用攻镇州，克用从之。八月，克用南巡泽潞，遂涉怀孟之境。 
朱全忠遣其将丁会攻宿州，克其外城。 
乙未，孙儒自苏州出屯广德，杨行密引兵拒之。儒围其寨，行密将上蔡李简帅百馀人力战，破寨，拔行密出之。 
王建攻陈敬瑄益急，敬瑄出战辄败，巡内州县率为建所取。威戎节度使杨晟时馈之食，建以兵据新都，彭州道绝。敬瑄出，慰勉士卒，皆不应。辛丑，田令孜登城谓建曰：“老夫向于公甚厚，何见困如是？”建曰：“父子之恩岂敢忘！但朝廷命建讨不受代者，不得不然。倘太师改图，建复何求！”是夕，令孜自携西川印节诣建营授之，将士皆呼万岁。建泣谢，请复为父子如初。先是，建常诱其将士曰：“成都城中繁盛如花锦，一朝得之，金帛子女恣汝曹所取，节度使与汝曹迭日为之耳！”壬寅，敬瑄开城迎建。建署其将张勍为马步斩斫使，使先入城。乃谓将士曰：“吾与汝曹三年百战，今始得城，汝曹不忧不富忠，慎勿焚掠坊市。吾已委张勍护之矣，彼幸执而白我，我犹得赦之；若先斩而后白，吾亦不能救也！”既而士卒有犯令者，勍执百馀人，皆捶其胸而杀之，积尸于市，众莫敢犯。故时人谓勍为“张打胸”。癸卯，建入城，自称西川留后。小校韩武数于使厅上马，牙司止之，武怒曰：“司徒许我迭日为节度使；上马何为！”建密遣人刺杀之。 
初，陈敬瑄之拒朝命也，田信孜欲盗其军政，谓敬瑄曰：“三兄尊重，军务烦劳，不若尽以相付，日具记事咨呈，兄但高居自逸而已。”敬瑄素无智能，忻然许之。自是军事皆不由己，以至于亡。建表敬瑄子陶为雅州刺史，使随陶之官，明年，罢归，寓居新津，以一县租赋赡之。 
癸丑，建分遣士卒就食诸州，更文武坚姓名曰王完阮，谢从本曰王宗本。陈敬瑄将佐有器干者，建皆礼而用之。 
六军十二卫观军容使、左神策军中尉杨复恭总宿卫兵，专制朝政，诸假子皆为节度使、刺史，又养宦官子六百人，皆为监军。假子龙剑节度使守贞、武定节度使守忠不输贡赋，上表讪薄朝廷。上舅瑰求节度使，上访于复恭，复恭以为不可。瑰怒，诟之。瑰出入禁中，颇用事，复恭恶之，奏以为黔南节度使。至吉柏津，令山南西道节度使杨守亮覆诸江中，宗族宾客皆死，以舟败闻。上知复恭所为，深恨之。李顺节既宠贵，与复恭争权，尽以复恭阴事告上，上乃出复恭为凤翔监军，复恭愠怼，不肯行，称疾，求致仕。九月，乙卯，以复恭为上将军致仕，赐以几杖。使者致诏命还，复恭潜遣腹心张绾刺杀之。 
加护国节度使王重盈兼中书令。 
东川节度使顾彦朗薨，军中推其弟彦晖知留后。 
冬，十月，壬午，宿州刺史张筠降于丁会。 
癸未，以永平节度使王建为西川节度使；甲申，废永平军。建既得西川，留心政事，容纳直言，好施乐士，用人各尽其才，谦恭俭素；然多忌好杀，诸将有功名者，多因事诛之。 
杨复恭居第近玉山营，假子守信为玉山军使，数往省之。或告复恭与守信谋反，乙酉，上御安喜门，陈兵自卫，命天威都将李顺节、神策军使李守节将兵攻其第。张绾帅家众拒战，守信引兵助之，顺节等不能克。丙戌，禁兵守含光门，俟其开，欲出掠两市，遇刘崇望，立马谕之曰：“天子亲在街东督战，汝曹皆宿卫之士，当于楼前杀贼立功，勿贪小利，自取恶名。”众皆曰：“诺。”遂从崇望而东。守信之众望见兵来，遂溃走。守信与复恭挈其族自通化门出，趣兴元，永安都头权安追之，擒张绾，斩之。复恭至兴元，杨守亮、杨守忠、杨守贞及绵州刺史杨守厚同举兵拒朝廷，以讨李顺节为名。守厚，亦复恭假子也。 
李克用攻王镕，大破镇兵于龙尾岗，斩获万计，遂拔临城，攻元氏、柏乡；李匡威引幽州兵救之。克用大掠而还，军于邢州。 
十一月，曹州都将郭铢杀刺史郭词，降于朱全忠。 
泰宁节度使朱瑾将万馀人攻单州。 
乙丑，时溥将刘知俊帅众二千降于朱全忠。知俊，沛人，徐之骁将也。溥军自是不振。全忠以知俊为左右开道指挥使。 
辛未，寿州将刘弘鄂恶孙儒残暴，举州降朱全忠。 
十二月，乙酉，汴将丁会、张归霸与朱瑾战于金乡，大破之，杀获殆尽，瑾单骑走免。 
天威都将李顺节恃恩骄横，出入常以兵自随。两军中尉刘景宣、西门君遂恶之，白上，恐其作乱。戊子，二人以诏召顺节，顺节入至银台门，二人邀顺节于仗舍坐语，供奉官似先知自后斩其首，从者大噪而出。于是天威、捧日、登封三都大掠永宁坊，至暮乃定，百官表贺。 
孙儒焚掠苏、常，引兵逼宣州，钱镠复遣兵据苏州。儒屡破杨行密之兵，旌旗辎重亘百馀里。行密求救于钱镠，镠以兵食助之。